**Kogevejledning[[1]](#footnote-1) – Anbefalinger for anvendelse af forurenet drikkevand**

Som en hjælp til forbrugerne er der i nedenstående tekst angivet, i hvilke situationer vandet skal koges. Ved kogning forstås opvarmning af vandet til 100°C i 1 minut. Vandet skal således ”spilkoge”, hvorved de fleste mikroorganismer, bortset fra enkelte virus og sporer, inaktiveres/dræbes. Det er vigtigt, at både temperatur (spilkogning) og tid overholdes.

En effektiv kogning kan ske ved brug af en almindelig kedel eller gryde. Ved brug af elkedel gives en portion vand to opkog med 2-5 minutters mellemrum.

Vand i kaffe- og temaskiner opnår sjældent en temperatur på 100°C i 1 minut. Vandet kan dog anvendes, såfremt vandet i disse maskiner opvarmes til min. 80 °C, idet den akkumulerede drabseffekt ved opvarmning til - og nedkøling fra - 80 °C svarer til en opvarmning af vandet til 100 °C i 1 minut.

Nedenfor er angivet eksempler på, i hvilke situationer man kan bruge forurenet vand, selvom der er givet kogeanbefalinger. Udgangspunktet er dog, at man ikke skal anvende forurenet vand.

Forsyningen til sygehuse/tandlægeklinikker, institutioner og lignende må vurderes af embedslægen i hvert enkelt tilfælde. Løsningen afhænger af forureningens karakter og de reelle muligheder for forsyning fra nødforsyninger eller tankvogne.

|  |  |
| --- | --- |
| Formål | Bemærkninger |
| Madlavning  | Det forurenede drikkevand kan bruges til kogning af kartofler, spaghetti o. lign. (hvis vandet ikke afgiver smag, lugt mv. til fødevarerne), idet mikroorganismerne dræbes af kogningen. Det forurenede drikkevand må ikke anvendes til skylning af salat eller andre rå grøntsager, som skal spises rå. I stedet kan skylningen foretages med kogt vand. |
| Personlig hygiejne  | Det forurenede vand vil ofte kunne benyttes til bruse- og karbadning, men man skal være opmærksom på, at børn ikke drikker vandet. Anvendelse af forurenet vand til badning vil afhænge af vandets forureningsgrad. Forurenet drikkevand må ikke bruges til tandbørstning. Kogt vand kan anvendes. Proteser o. lign. kan ofte renses ved at blive lagt i kogt vand. |
| Opvask  | Det forurenede drikkevand er ikke egnet til opvask i hånden, medmindre det har været kogt, idet det forurenede vand kan smitte via hænderne eller via genstande (indirekte kontaktsmitte).  |
| Tøjvask  | Det forurenede drikkevand kan anvendes til vask og maskinvask.  |
| Rengøring  | Det forurenede vand kan bruges med almindeligt rengøringsmiddel til gulvvask o.lign., men er ikke egnet til rengøring af køkkenborde, - skabe eller lign, medmindre det har været kogt. Den anvendte rengøringsklud lægges til vask efter brug.  |
| Vanding  | Grøntsager, der indtages i rå tilstand, må ikke vandes med det forurenede vand. |

1. Oplysningerne i kogevejledningen er hentet fra en vejledning om ”Håndtering af overskridelser af de mikrobiologiske drikkevandsparametre”. Vejledning fra Naturstyrelsen af 13. marts 2013. [↑](#footnote-ref-1)